Diari Oficial de la Generalitat Valenciana


Sumari del DOGV 4290, del 11-07-2002 (2002/7551)

RESOLUCIÓ de 27 de juny de 2002, del director de l'Organisme Públic Valencià d'Investigació (OPVI), per la qual es convoquen dos beques de formació d'investigadors en l'Institut de Biologia Cel·lular.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4290

Data del DOGV
:   11-07-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7551


Data del document
:   27-06-2002

Organisme emissor
:   Organisme Públic Valencià d'Investigació (OPVI)

Tipus de document
:   Resolució

Descriptors 

:   * biologia
    * ajuda pública
    * assignació per estudis
    * suport econòmic
    * personal d'investigació

RESOLUCIÓ de 27 de juny de 2002, del director de l'Organisme Públic Valencià d'Investigació (OPVI), per la qual es convoquen dos beques de formació d'investigadors en l'Institut de Biologia Cel·lular. [2002/M7551]
  
La Llei 7/1997, de 9 de desembre, de la Generalitat Valenciana, de Foment i Coordinació de la investigació Científica i de Desenvolupament Tecnològic de la Comunitat Valenciana crea, segons l'article 15, l'Organisme Públic Valencià d'Investigació (OPVI).
  
El Decret 307/1997, de 24 de desembre, del Govern Valencià, va aprovar el Reglament d'Organització, Funcionament i Personal de l'Organisme Públic Valencià d'Investigació (OPVI).
  
D'acord amb el que establix l'article 4.1 del Decret 108/1992, de 6 de juliol, del Govern Valencià, per qual es regula la concessió de beques, i l'article 8 del citat Decret 307/1997, de 24 de desembre, resolc:
  
Primer
  
Convocar dos beques de formació d'investigadors en l'Organisme Públic Valencià d'Investigació (OPVI), per a dur a terme el seu treball d'investigació en l'Institut de Biologia Cel·lular, i aprovar les bases per les quals es regirà la seua concessió.
  
Segon
  
Esta convocatòria recull les accions a desplegar durant l'any 2002. Les beques seran finançades a càrrec de la línia pressupostària SE000002 del capítol IV dels pressupostos de l'OPVI per a l'exercici 2002, per un import global màxim de 15.691,76 euros.
  
Tercer
  
Les bases de les beques de la present convocatòria s'especifiquen en l'annex I d'esta resolució.
  
Quart
  
La present resolució entrarà en vigor al dia següent de la seua publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present resolució, que esgota la via administrativa, es podrà interposar potestativament recurs de reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant l'òrgan que va dictar l'acte en el termini d'un mes comptador des del dia següent a la seua publicació.
  
b) El recurs contenciós administratiu s'haurà d'interposar davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia següent de la seua publicació.
  
València, 27 de juny de 2002.- El director de l'Organisme Públic Valencià d'Investigació: Javier Quesada Ibáñez.
  
ANNEX I
  
Bases de la convocatòria
  
1. Objecte de la beca
  
L'objecte de la present convocatòria és regular el procediment de concessió, en règim de publicitat i concurrència competitiva, de dos beques de formació per a la realització d'un projecte d'investigació de cèl·lula mare hematopoètica en l'Institut de Biologia Cel·lular, institut de l'Organisme Públic Valencià d'Investigació (OPVI).
  
Modalitat A: una beca per a una persona llicenciada.
  
Modalitat B: una beca per a un doctorat.
  
A efectes d'oposicions i de concursos, és considerarà com a funció investigadora la corresponent al temps de gaudi d'estes beques.
  
2. Persones sol·licitants
  
Per a optar a les beques de personal investigador convocades en la present resolució serà necessari complir els següents requisits:
  
a) Tindre la nacionalitat espanyola, o ser nacional d'un país membre de la Unió Europea o ser estranger amb permís de residència a Espanya, i residir a la Comunitat Valenciana en el moment de sol·licitar la beca.
  
b) Per a modalitat A, estar en possessió del títol de la llicenciatura en Biologia, en Químiques, en Medicina o en Farmàcia o haver superat, abans de la finalització del termini de presentació de les sol·licituds, totes les matèries exigides per a l'obtenció del títol.
  
c) Per a la modalitat B, a més del que especifica l'apartat anterior, estar en possessió del títol de doctorat o haver pagat els drets d'este abans de la finalització del termini de presentació de les sol·licituds.
  
3. Duració de la beca
  
La duració de la beca cobrià el període comprés entre la data que determini la resolució de concessió i el 31 de desembre de 2002.
  
4. Dotació de la beca
  
4.1 La dotació de la beca per a la modalitat A serà de 961,62 euros bruts mensuals, i per a la modalitat B serà de 1.253 euros bruts mensuals, lliurats a la persona beneficiària. Cada beca inclourà una assegurança combinada d'accidents individuals, intervenció quirúrgica i hospitalització.
  
En els supòsits previstos en esta convocatòria que impliquen un guany econòmic per part de la persona beneficiària inferior al que correspon a un mes natural, la prestació econòmica serà proporcional al dit període. Als pagaments realitzats s'aplicaran les corresponents retencions previstes en la normativa vigent.
  
4.2 A més, cada beca inclourà una dotació addicional de 1.202, 02 euros bruts anuals com màxim, que es lliuraran a la persona beneficiària després de la justificació de les despeses realitzades.
  
La citada dotació s'haurà de dedicar a:
  
a) Si és convenient, a satisfer els preus públics que es fixen com matrícula dels estudis de tercer cicle, considerats imprescindibles perquè el becari obtinga la suficiència investigadora, així com els preus públics de la documentació administrativa derivada del seu projecte d'investigació.
  
b) Les despeses de matriculació, desplaçament, allotjament o de manutenció derivades de la participació del becari o de la becària en congressos o jornades científiques, humanístiques o tecnològiques i del desenvolupament del treball de camp (accés a les instal·lacions o consulta de fons bibliogràfics i documentals), en el marc del projecte d'investigació, sempre que el becari o la becària tinga l'oportuna autorització de la persona responsable de l'institut.
  
Les despeses es justificaran per mitjà de factures i la resta de documents justificatius tramitats d'acord amb la normativa vigent. En el cas de justificacions relatives a desplaçaments efectuats amb el vehicle propi, el quilometratge es considerarà justificat a raó de 0,15 euros el quilòmetre.
  
El termini màxim per a justificar finalitzarà el 30 de novembre de 2002.
  
5. Formalització de les sol·licituds
  
Les sol·licituds es formalitzaran prenent com a model l'imprés normalitzat, que estaran a disponibles a través d'internet en l'adreça http://www.gva.es/ocyt.
  
Les sol·licituds aniran dirigides al director de l'OPVI podran presentar-se preferentment en el Registre General de l'OPVI (c/ de Colom 66, 5a planta) o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan la sol·licitud es tramite per correu certificat, s'haurà de presentar en la corresponent oficina en sobre obert, perquè puga ser estampat el segell de la data en l'imprés de la sol·licitud.
  
Només s'admetrà una sol·licitud per persona peticionària.
  
L'imprés de sol·licitud s'acompanyarà dels següents documents:
  
a) Currículum de la persona sol·licitant.
  
b) Còpia confrontada de l'expedient acadèmic personal detallat, en què figuraran les qualificacions obtingudes, la data d'obtenció de les qualificacions, el nombre de convocatòries i la còpia confrontada del títol o del resguard acadèmic acreditatiu d'haver-lo sol·licitat.
  
c) Còpia confrontada del document nacional d'identitat, del document equivalent en el cas de nacionals de països membres de la Unió Europea o de la targeta de resident en el cas de nacionals d'altres països. Quan en estos documents figure una adreça no pertanyent a la Comunitat Valenciana, s'haurà de presentar el certificat d'empadronament o altre document acreditatiu de la residència a la Comunitat Valenciana.
  
d) Qualsevol altre document que acredite la possessió del títol o mèrit acadèmic, investigador o professional que desitge al·legar.
  
Els mèrits que s'adduïsquen hauran de ser acreditats mitjançant la presentació de documents originals o fotocòpies compulsades.
  
L'òrgan encarregat de la instrucció del procediment serà l'OPVI que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals s'ha de dictar la resolució.
  
Finalitzat el termini de presentació de les sol·licituds, i una vegada revisades totes, per mitjà de resolució del director de l'OPVI es publicarà al tauler d'anuncis de l'OPVI una relació de totes les sol·licituds que no reunisquen els requisits exigits, perquè en el termini de 10 dies s'esmene la falta o es complete la documentació preceptiva, amb indicació que, si així no ho fera, se li tindrà per desistit de la seua sol·licitud, amb la resolució prèvia en què es declare esta circumstància amb indicació dels fets produïts i de les normes que són d'aplicació.
  
I també, en la mateixa resolució es farà pública la relació provisional de sol·licituds excloses, amb expressió de la causa d'exclusió, perquè, en el mateix termini de deu dies, les persones interessades presenten les al·legacions que estimen oportunes.
  
Transcorregut el termini anterior, per mitjà de resolució del director de l'OPVI, es publicarà al tauler d'anuncis de l'OPVI, la relació definitiva d'admesos en la convocatòria, i d'exclosos i de desistits d'esta.
  
La recollida de la documentació presentada, per a les sol·licituds excloses, desistides o desestimades, podrà efectuar-se dins dels sis mesos següents a la resolució definitiva de la convocatòria. La documentació no recollida passat el termini, podrà ser destruïda.
  
6. Termini de presentació de les sol·licituds
  
El termini de presentació de les sol·licituds serà de 20 dies hàbils a partir de l'entrada en vigor de la present resolució.
  
7. Comissió avaluadora
  
S'establix una comissió avaluadora que elaborarà la proposta d'adjudicació de les beques, en un termini màxim d'un mes des de la finalització del termini de presentació de les sol·licituds. La dita comissió, que adaptarà el seu funcionament al que establix la convocatòria i, de manera subsidiària, a les regles que establix el capítol II del Títol II de la LPAC, estarà format per:
  
- President o presidenta: el director de l'OPVI o persona en qui delegue.
  
- Vocal: personal funcionari adscrit a l'Oficina de Ciència i Tecnologia.
  
- Secretari o secretària: el cap del servici de Gestió d'Investigació de l'OPVI o persona en qui delegue.
  
Per a l'avalució dels aspectes científics dels criteris de selecció, la comissió d'avaluació podrà demanar assessorament d'experts en les matèries que es considere necessàries.
  
La comissió d'avaluació podrà convocar tots els candidats que considere escaient per a comprovar, per mitjà d'una entrevista, els aspectes que estime d'interés o realitzar les proves que considere necessàries.
  
8. Criteris de selecció
  
La selecció dels becaris es realitzarà en funció dels següents criteris:
  
- Expedient acadèmic, fins a 2 punts.
  
- Coneixement d'idiomes, fins a 0,5 punts.
  
- Altres mèrits, fins a 0,5 punts.
  
- Ús de programes informàtics, fins a 1 punt.
  
- Experiència acreditada en el maneig de les tècniques de biologia molecular i biologia cel·lular o en la modalitat B, domini de la tècnica de biologia molecular (PCR, RT-PCR, Clonatge...) i de biologia cel·lular (conreu cel·lular, tècniques immunològiques...), fins a 6 punts.
  
9. Concessió
  
Finalitzat el procés d'avaluació, la comissió d'avaluació elevarà la proposta de concessió al director de l'OPVI.
  
El director de l'OPVI resoldrà la convocatòria en el termini màxim de tres mesos. La resolució d'adjudicació es publicarà en el Diari Oficial de la Generalitat Valenciana.
  
El còmput del termini s'interrompra durant el termini requerit per a l'esmena i la millora de sol·licitud per part de la persona interessada. En el cas, de no dictar-se resolució en este termini s'entendran desestimades les sol·licituds.
  
La motivació de la resolució que s'adopte quedarà acreditada en l'expedient.
  
La condició del becari no generarà en cap moment relació laboral amb l'OPVi. La condició d'integrant de la borsa de reserva de becaris tampoc generarà en cap moment relació laboral amb l'OPVI, ni compromís d'accedir en qualsevol moment a al condició de becari o de becària.
  
L'inici de la beca serà en la data que s'indique en la resolució de concessió.
  
10. Obligacions dels becaris
  
El beneficiaris s'ajustaran a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
Les persones beneficiàries estaran obligades a realitzar l'activitat subvencionada en els termes de la resolució de concessió i a justificar la seua realització en els terminis establits.
  
En particular, les persones beneficiàries estan obligades a:
  
a) Incorporar-se al grup d'investigació i dedicar-se eficaçment al treball d'investigació, d'acord amb les normes del centre, des del dia que es fixe en la resolució de concessió, tot entenent que si no s'incorpora, es podrà considerar que renuncia a la beca, llevat que tinga autorització d'ajornament.
  
b) Tindre una dedicació a les activitats objecte del treball d'investigació de 37,5 hores setmanals.
  
c) Facilitar les actuacions de control financer que corresponen a la Intervenció General de la Generalitat Valenciana, en relació amb les subvencions i les ajudes concedides.
  
d) Comunicar a l'OPVI l'obtenció de subvencions o ajudes per a la mateixa finalitat, procedents de qualsevol administració o ens públic.
  
e) Acreditar davant l'OPVI, que es troben al corrent de les seues obligacions tributàries i de la Seguretat Social amb relació al moment de l'atorgament, en els termes establits en l'Orde de 30 de maig de 1996, de la Conselleria d'Economia i Hisenda sobre la forma d'acreditar per part de les persones beneficiàries de les subvencions, l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana.
  
f) No publicar cap article ni tramitar cap comunicació a qualsevol entitat o organisme sobre les matèries relacionades amb el tema de la beca, sense l'autorització prèvia per escrit de la persona responsable de l'institut o centre mixt.
  
g) Fer constar en els treballs realitzats, el patrocini de l'OPVI.
  
Tota alteració tant les condicions tingudes en compte per a la concessió d'estes ajudes, com dels requisits i les condicions establits en la present resolució i, si és convenient, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
11. Incompatibilitat de la beca
  
El benefici d'esta beca és incompatible amb qualsevol altra de característiques semblants i també amb sous, salaris i retribucions que impliquen una vinculació contractual, llevats els emoluments derivats de contractes realitzats en aplicació de l'article 11.2 de la Llei de Foment i Coordinació General de la Investigació Científica i Tècnica (Llei 13/1986, de 14 d'abril).
  
Qualsevol possible causa d'incompatibilitat haurà de ser comunicada per part del becari o la becària a l'OPVI.
  
La concessió de la beca no implica cap relació contractual ni estatutària amb el centre receptor, ni cap tipus de compromís per part d'este en relació amb una posterior incorporació del becari o de la becària a la plantilla del centre.
  
El seguiment cientificotècnic de les ajudes concedides és competència del director de l'OPVI, que establirà els procediments adequats per a això, i podrà designar també els òrgans o les comissions que considere adient per a realitzar-lo.
  
12. Revocació
  
L'OPVI, amb l'expedient previ instruït a l'efecte i amb l'audiència prèvia a la persona interessada, podrà revocar o interrompre el gaudi de la beca si concorreguera alguna de les següents causes:
  
a) Obtenció de l'ajuda sense reunir els requisits requerits en la convocatòria, o mitjançant falsedat en document públic.
  
b) Incompliment de les obligacions dels becaris establides en la base 10 d'esta convocatòria.
  
c) No incorporar-se a la destinació en la data límit fixada en la notificació, o bé per abandó de la destinació durant el període de gaudi de la beca.
  
d) La no acceptació de la beca i la no presentació de la documentació que se li poguera sol·licitar per a la formalització de la beca en els terminis establits.
  
La persona beneficiària haurà, si és convenient, de reintegrar les quantitats percebudes fins el moment de la revocació administrativa des de l'atorgament de la beca.
  
13. Suspensió de la beca
  
El director de l'OPVI podrà autoritzar l'ajornament de la incorporació del becari o de la becària. Este retard haurà de ser sol·licitat per la persona interessada, amb la conformitat de la persona responsable de l'institut o del centre mixt d'investigació, tot explicant-hi amb claredat les raons que justifiquen l'ajornament i amb indicació exacta del temps sol·licitat, que en cap cas serà superior a tres mesos des de la data indicada en la resolució d'adjudicació. Durant el període d'ajornament autoritzat de la incorporació no es percebrà cap retribució. No incorporar-se una vegada finalitzat el termini concedit, s'entendrà que renuncia a la beca.
  
El director de l'OPVI podrà així mateix concedir la interrupció temporal del gaudi de la beca a petició raonada de la persona interessada, sense percepció econòmica i amb la conformitat de la persona responsable de l'institut o centre mixt d'investigació. Les interrupcions per maternitat no podran ser superiors a 16 setmanes ininterrompudes, ampliables, en el cas de part múltiple en dos setmanes més per cada fill a partir del segon, i la dotació econòmica de la beca es mantindrà en la seua totalitat mentre dure el dit període. Les interrupcions per causa d'incompatibilitat de percepcions no podran ser superiors a sis mesos en el transcurs de la beca i les seues possibles renovacions.
  
14. Substitucions
  
Les renúncies o les baixes que es produïsquen entre els becaris, podran ser substituïdes per candidats de la llista de reserva establida anteriorment pel director del l'OPVI en el moment de la resolució de concessió inicial.
  
El període de gaudi, en casos de substitució, serà des de la data que indique la resolució fins el 31 de desembre de 2002.
  
La renúncia a la beca quan es produïsca dins dels tres primers mesos de la seua obtenció comportarà l'obligació de tornes totes les quantitats rebudes pel citat concepte.
  
15. Renovacions
  
EL director de l'OPVI resoldrà la renovació per a l'exercici 2003, que estarà condicionada al compliment de tots els requisits exigits per esta convocatòria, i especialment de les obligacions del becari en la realització del treball.
  
La persona interessada haurà de presentar, un imprés normalitzat de sol·licitud de renovació que ha de dur el vistiplau de la persona responsable de l'institut o centre mixt d'investigació, al qual s'acompanyarà:
  
a) Un informe del becari o de la becària sobre el treball realitzat i els resultats obtinguts durant l'últim any de la beca.
  
b) El pla del treball de l'any per al qual es demana la renovació, amb el vistiplau de la persona responsable de l'institut o centre mixt.
  
c) Un informe de la persona responsable de l'institut o centre mixt d'investigació que avalue el treball realitzat i la necessitat de la renovació.
  
d) Declaració responsable que es mantenen les condicions i els requisits que determinaren la concessió de la beca.
  
El termini de presentació de la sol·licitud de renovació d'esta beca estarà obert durant el mes de novembre de 2002.
  
La renovació estarà, així mateix, condicionada a l'existència de crèdit adequat i suficient en el corresponent exercici pressupostari.
  
16. Pagament de les beques
  
Les beques, en la quantia determinada en la base 4, es pagaran als becaris mensualment, després de la certificació de conformitat del cap del servici de Gestió de la Investigació de l'OPVI.
  
17. Responsabilitats
  
L'OPVI no és responsable per l'actuació dels becaris, ni pels danys i els perjuís que puguen sobrevindre, sempre que els dits danys o perjuís siguen imputables al mateix.